b'\n_START_ARTICLE_\nMichael Owen\n_START_SECTION_\nLiverpool\n_START_PARAGRAPH_\nOwen muistetaan urallaan parhaiten varmastikin Liverpoolin riveist\xc3\xa4. Ensi kertaa Owen esiintyi Liverpoolin edustusjoukkueen paidassa vuoden 1997 toukokuussa onnistuen heti maalinteossa. Kaudella 1997\xe2\x80\x931998 h\xc3\xa4n oli jo osa joukkueen vakiokokoonpanoa ja nuorukainen valittiin my\xc3\xb6s vuoden nuoreksi pelaajaksi._NEWLINE_Yksi Owenin menestyksekk\xc3\xa4immist\xc3\xa4 kausista  oli 2000\xe2\x80\x932001, jolloin Liverpool voitti UEFA Cupin, FA Cupin ja Liigacupin. Tuolloin h\xc3\xa4net palkittiin my\xc3\xb6s arvostetulla Kultaisella pallolla. Seuraavina kausina ei seuralle kuitenkaan mestaruuksia sadellut.\n_START_SECTION_\nReal Madrid\n_START_PARAGRAPH_\nVuonna 2004 Owen siirtyi espanjalaiseen Real Madridiin. Owen halusi siirtoa, koska halusi olla mukana voittamassa pokaaleja. Madrid maksoi h\xc3\xa4nest\xc3\xa4 kahdeksan miljoonaa puntaa ja lis\xc3\xa4ksi Antonio N\xc3\xba\xc3\xb1ez siirtyi osana kauppaa Liverpooliin. Ironisesti Liverpool voitti kaudella 2004\xe2\x80\x932005 Mestarien liigan, kun Real Madrid j\xc3\xa4i ilman mestaruuksia. Owen oli useimmiten avauskokoonpanon sijaan vaihtopenkill\xc3\xa4, mutta teki kuitenkin 35 sarjaottelussa 13 maalia, joilla h\xc3\xa4n oli peliminuutteihin suhteutettuna joukkueensa tehokkain maalintekij\xc3\xa4._NEWLINE_Owenin aika Madridissa j\xc3\xa4i vain kauden mittaiseksi, sill\xc3\xa4 seura hankki hy\xc3\xb6kk\xc3\xa4ysp\xc3\xa4\xc3\xa4h\xc3\xa4n brasilialaiset Robinhon ja J\xc3\xbalio Baptistan. N\xc3\xa4in Owenille ei olisi ollut luvassa paljoakaan peliaikaa.\n_START_SECTION_\nNewcastle United\n_START_PARAGRAPH_\nKes\xc3\xa4ll\xc3\xa4 2005 Owen palasi takaisin Englantiin, mutta seurana oli Liverpoolin sijasta Newcastle United. Owenin osto oli seuralle sen enn\xc3\xa4tyssiirto, sill\xc3\xa4 rahaa liikkui kaupassa 16 miljoonaa puntaa._NEWLINE_Newcastlessa Owen kuitenkin k\xc3\xa4rsi paljon loukkaantumisista ja h\xc3\xa4nen viimeisen sopimuskautensa 2008\xe2\x80\x932009 p\xc3\xa4\xc3\xa4tteeksi seura putosi mestaruussarjaan.\n_START_SECTION_\nManchester United\n_START_PARAGRAPH_\nHein\xc3\xa4kuun 2009 alussa Owen teki kaksivuotisen sopimuksen Manchester Unitedin kanssa. Ensimm\xc3\xa4isell\xc3\xa4 kaudellaan manchesterilaisseurassa Owenin roolina oli p\xc3\xa4\xc3\xa4osin tulla vaihdosta kent\xc3\xa4lle. Owen ratkaisi mm. lukemin 4\xe2\x80\x933 p\xc3\xa4\xc3\xa4ttyneen Manchesterin derbyn lis\xc3\xa4ajalla ja viimeisteli hattutempun jalkapallon Mestarien liigan ottelussa Wolfsburgia vastaan. Owenin kausi p\xc3\xa4\xc3\xa4ttyi loukkaantumiseen liigacupin finaalissa, jossa h\xc3\xa4n onnistui my\xc3\xb6s maalinteossa. Manchester United voitti ottelun 2\xe2\x80\x931 ja samalla liigacupin mestaruuden._NEWLINE_Kauden 2010\xe2\x80\x932011 ensimm\xc3\xa4isen liigamaalinsa Owen iski ottelussa Boltonia vastaan tasoittamalla loppulukemiksi 2\xe2\x80\x932. Vuoden 2011 ensimm\xc3\xa4isen maalinsa Owen laukoi tammikuussa FA Cupin ottelussa Sunderlandia vastaan. Unitedin kausi p\xc3\xa4\xc3\xa4ttyi Valioliigan mestaruuteen. Samalla Owen sai ensimm\xc3\xa4isen mestaruusmitalinsa saatuaan t\xc3\xa4yteen mitaliin vaadittavan ottelum\xc3\xa4\xc3\xa4r\xc3\xa4n. Owen laukoi joukkueensa kauden viimeisen maalin p\xc3\xa4\xc3\xa4t\xc3\xb6skierroksella Blackpoolin verkkoon. Maali oli Owenille kauden toinen liigaosuma 11 ottelussa._NEWLINE_Viimeiseksi j\xc3\xa4\xc3\xa4neell\xc3\xa4 kaudellaan 2011\xe2\x80\x932012 Owen pelasi vain nelj\xc3\xa4 ottelua. Loukkaantumiset rikkoivat tuttuun tapaan Owenin kautta pahoin. H\xc3\xa4nen kauden kaikki kolme t\xc3\xa4ysosumaansa syntyiv\xc3\xa4t liigacupin otteluissa. Liigassa Owen pelasi vain yhden ottelun oltuaan pitk\xc3\xa4\xc3\xa4n toipilas reisivamman takia. Hy\xc3\xb6kk\xc3\xa4\xc3\xa4j\xc3\xa4 teki paluun joukkueensa kokoonpanoon kauden p\xc3\xa4\xc3\xa4t\xc3\xb6sottelussa, muttei p\xc3\xa4\xc3\xa4ssyt kent\xc3\xa4lle. Nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Owen kertoi Twitteriss\xc3\xa4, ettei seura tarjoa h\xc3\xa4nelle jatkosopimusta. Asiasta julkaistiin my\xc3\xb6s tiedote seuran verkkosivuilla.  _NEWLINE_Owen siirtyi 4. syyskuuta 2012 vapaalla siirrolla Stokeen vuoden mittaisella sopimuksella ja lopetti uransa 1.7.2014.\n_START_SECTION_\nMaajoukkue\n_START_PARAGRAPH_\nEnglannin maajoukkueessa Owen debytoi helmikuussa 1998 ollen tuolloin nuorin maansa maajoukkueessa pelannut pelaaja. H\xc3\xa4n pelasi vuosien 1998, 2002 ja 2006 MM-kilpailuissa sek\xc3\xa4 vuosien 2000 ja 2004 EM-kilpailuissa. H\xc3\xa4n on ainoa englantilaispelaaja, joka on onnistunut maalinteossa neljiss\xc3\xa4 eri arvokisoissa. Kaikkiaan Owen pelasi 89 maaottelua ja teki niiss\xc3\xa4 40 maalia.'